Pro unu corru lamentu hap'intesu

Pro unu corru lamentu hap'intesu
ca mi lu cherent ponner a delittu,
cale det esser cuddu ch'hap'offesu
boghend'a tabbaccare unu corrittu?
A mente sua cussu no hat cumpresu
ch'est unu corru che i su poddighittu:
pro unu corru zivile e delicadu
mi l'hant cantos l'hant bidu malignadu.

Malignadu mi l'hant cantos l'hant bidu
nendemi chi su corru est indezzente;
si bi lis haere in s'oju ficchidu
m'hiant potidu narrer imprudente,
ma lu jutto in busciacca custoidu
e l'ogo cando m'est cumbeniente
pro poder sas segnoras cumbidare
dai su correddu meu a tabbaccare.

A tabbaccare 'e su correddu meu
chie bi hat a ponner maledade?
Malignare unu corru no est impleu
cando si jughet pro nezzessidade,
cun totu si b'annuzat zente arreu
nende: «Su corru est troppu libertade»;
libertade non b'hat e ne abbusu
già chi como sos corros sunt in usu.

Già chi sos corros s'usant e si trattant
chie su corru m’hat a contraire?
Pro custu corru in vanu s’arrebattant
si cun issu mi cherzo divertire;
isco chi pro su corru mi maltrattant
sos chi su corru non cherent suffrire,
sos chi suffrire non cherent su corru
in segus silu ponzant pro afforru!

Lu juttant addaisegus afforradu
totu cuddos chi l'hant a dispressiare,
cuddos chi mai corru hana trattadu
los offendet su corru abbaidare,
pro pius chi su corru siat borinadu
corru ne mancu cherent nominare
comente chi b'haperet grand'isfregiu
o puru chi b'haperet sacrillegiu.

Comente chi b'haeret disacattu
asta narat su corru zente assai,
mirade si bos paret bene fattu
de intrare su corru in cussu guai?
Ateros faghent pius disbarattu
dende a su corru nomen chi no hat mai,
a su corru li narant tartaruga,
disbarattu chi cheret postu in fuga.

Tartaruga su corru mai istesit
ma sempre corru 'e nomen e fattura,
chie nomen a su corru cambiesit
ignorat de su corru sa natura
mentras chi sempre corru si jamesit
e corru senz'aggiunta ne impostura,
corru senz'impostura ne aggiunta
corru s'est giamadu in fundu e in punta.

O siat in punta o siat in su totu
est intesu: corru est su nomen sou.
Est unu corru, lassade s'abbulottu,
niune battizet su corru de nou
ne penset a su corru dare votu.
Si su corru si leat a su prou
bidet chi sempr'est corru fortigadu
ne s'est mai de corru cambiadu.

Pro sa vida su corru est nezzessariu,
de su corru non s'hada mezus prenda,
chie odiat su corru est temerariu
ne ischit chi su corru est una renda:
senza corru rettore ne vicariu
non podet aumentare sa sienda
ca su corru nos dada su sustentu
e senza corru nos mancat s'alimentu.